<classify> RAIS wa Zanzibar, Dk Ali Mohamed Shein amesisitiza kuwa ardhi iliyotengwa kwa ajili ya shughuli za kilimo, ni vyema ikatumika katika kuendeleza sekta hiyo na si vinginevyo.Dk Shein alisema hayo wakati akiweka jiwe la msingi la mradi wa ujenzi wa miundombinu ya kilimo cha umwagiliaji mpunga Kinyasini Kisongoni, mkoa wa Kaskazini Unguja, ikiwa ni shamra shamra za Mapinduzi ya miaka 56.Alisema kilimo ni ardhi na endapo ardhi haitakuwepo, maana yake kilimo hakitafanyika, kwani hata historia inaonesha kwamba wafanyakazi na wakulima, walishindwa kulima kwa sababu walinyanganywa ardhi.Alikiri kwa kusema ardhi ya Zanzibar, imekuwa ndogo kwa sababu ya matumizi mabaya yanayofanywa na baadhi ya wananchi kwa maslahi yao. Aliwakumbusha wananchi, kwa kusema kwamba mapinduzi ya Januari 12 mwaka 1964 ndiyo yaliyofungua milango kwa wananchi wazalendo kumiliki ardhi, huku tangazo rasmi lilitolewa na hayati Mzee Abeid Karume la kutaifisha mashamba yote, yaliyokuwa yakimilikiwa na utawala wa familia ya Sultani.Alisema ardhi yote, ilitaifishwa na kuingia katika mikono ya wananchi wazalendo Novemba 11 mwaka 1964, huku mashamba 745 yaliyohodhiwa na familia ya Sultani, yaligawiwa kwa wananchi.Ndugu wananchi tumetoka mbali sana katika masuala ya ardhi na umiliki wake...mwananchi wa Zanzibar kabla ya mapinduzi haikuwa rahisi kwake kumiliki ardhi kwa shughuli zozote ikiwemo kazi za kilimo, alisema.Mapema, Waziri wa Kilimo, Maliasili, Mifugo na Uvuvi, Mmanga Mjengo Mjawiri alisema mradi huo, utaimarisha kilimo cha umwagiliaji mashambani na kuongeza uzalishaji wa chakula.Huu ni mradi muhimu kwa ajili ya kuimarisha kilimo cha mpunga na kuona wakulima wanapiga hatua kubwa ya maendeleo. Mwakilishi wa Benki ya Exim ya Korea, Kang Sang alisema hekta 1,524 zitatumika kwa ajili ya kilimo cha umwagiliaji mashambani katika mabonde saba ya mkoa huo.Kilimo cha umwagiliaji mashambani kitahusisha hekta 1,524 katika mashamba saba yaliyopo Unguja, alisema. Zanzibar imejipanga kuimarisha kilimo cha umwagiliaji mpunga na kupunguza uagizaji wa chakula kutoka nje ya nchi.  <topic>: kitaifa 